
Adennill Paradwys? Cynaliadwyedd yn y Blynyddoedd Cynnar
Bore da, fy enw i yw Fflur Mitchell, rhif myfyriwr 2303745 ac heddiw rwyf yn gyntaf am adfyfyrio ar fy mhrofiad wrth gwblhau prosiect John Muir, cyn symud ymlaen i ystyried ymchwil a damcaniaethau perthnasol yn y maes. Ffocws fy mhrosiect oedd yr ardd llesiant ar gampws y brifysgol yma yng Nghaerfyrddin. Dewisais yr ardal hon oherwydd ei natur dawel a’i lleoliad canolog, ac oherwydd fy awydd i ddeall yn well y planhigion, y bywyd gwyllt a’r cyfleoedd dysgu a gynigir gan yr amgylchedd naturiol hwn. Trwy gymryd rhan yng Ngwobr John Muir, cefais gyfle i feithrin gwerthfawrogiad dyfnach o natur ac i ddeall sut gall unigolion gyfrannu’n ymarferol at ofalu am yr amgylchedd lleol.
Trwy ymgysylltu â’r prosiect, daeth yn amlwg bod llawer mwy o fioamrywiaeth o’m cwmpas nag oeddwn wedi’i sylweddoli o’r blaen. Roedd y profiad yn gyfle gwerthfawr i ddatblygu sgiliau arsylwi, ymchwilio a gweithio’n annibynnol. Wrth archwilio’r ardal, sylwais ar amrywiaeth sylweddol o fywyd a blodau gwyllt. Trwy arsylwi’r planhigion hyn a’r rhyngweithio rhyngddynt a phryfed peillio fel gwenyn a gloÿnnod byw, deallais yn well eu rôl hanfodol wrth gynnal ecosystemau iach. Roedd hyn yn tanlinellu pwysigrwydd bioamrywiaeth a’r ffaith fod pob planhigyn a phob organeb yn rhan o rwydwaith cyd-ddibynnol o fywyd.
Dysgais hefyd sut gall natur weithredu fel adnodd dysgu pwerus i blant. Mae gweithgareddau syml fel arsylwi blodau, gwneud rhwbiadau coed neu greu cadwyni blodau nid yn unig yn meithrin creadigrwydd a chwilfrydedd ond hefyd yn datblygu parch tuag at yr amgylchedd. Yn ogystal, mae dysgu yn yr awyr agored yn cynnig manteision sylweddol i iechyd meddwl a lles emosiynol plant, gan ddarparu cyfleoedd iddynt ymlacio, archwilio a chysylltu’n uniongyrchol â’r byd naturiol. Roedd hyn yn gwneud i mi feddwl yn fwy beirniadol am rôl profiadau uniongyrchol mewn addysg ac am sut gall ymarferwyr ddefnyddio’r amgylchedd naturiol fel adnodd dysgu holistig. Fodd bynnag, mae rhai lleoliadau’n wynebu rhwystrau megis diffyg amser, hyder staff neu bryderon iechyd a diogelwch, sy’n gallu cyfyngu ar gyfleoedd i blant ymgysylltu’n rheolaidd â natur.
Un o’r prif wersi a ddysgais trwy’r prosiect oedd pwysigrwydd cynaliadwyedd a’r angen i ofalu am yr amgylchedd mewn ymateb i effeithiau er enghraifft newid hinsawdd. Daeth hi’n amlwg fod hyd yn oed gweithredoedd bach yn gallu cael effaith gadarnhaol, megis ailddefnyddio deunyddiau naturiol yn hytrach na’u taflu i ffwrdd. Er mwyn cyfrannu at warchod yr ardal, fe wnes i greu pentwr o frigau, pren a deunyddiau naturiol eraill. Roedd y pentwr hwn yn darparu cynefin i fywyd gwyllt fel pryfed, chwilod a draenogod, ac yn cefnogi micro-systemau fel mwswg a lychen. Roedd y gweithgaredd hwn yn enghraifft glir o sut gall dulliau syml ac ecolegol gefnogi cynaliadwyedd mewn ffordd ymarferol ac effeithiol.
Mae’r prosiect wedi cyfrannu’n sylweddol at fy nealltwriaeth o natur, cynaliadwyedd a phwysigrwydd gwarchod bioamrywiaeth ar gyfer cenedlaethau’r dyfodol. Fodd bynnag, yn ogystal â’r dysgu ecolegol, roedd y profiad yn un personol iawn a wnaeth i mi fyfyrio’n ddyfnach ar fy nghysylltiad fy hun â natur. Wrth dreulio amser yn yr ardd llesiant, sylwais pa mor hawdd yw anwybyddu’r manylion bach sy’n digwydd o’n cwmpas bob dydd megis symudiad pryfyn bach neu’r ffordd mae blodyn sengl yn denu peillwyr. Roedd y broses o arafu, arsylwi a bod yn gwbl bresennol yn yr ardd llesiant yn gwneud i mi sylweddoli bod natur nid yn unig yn adnodd dysgu, ond hefyd yn ffynhonnell lles, tawelwch ac ysbrydoliaeth.
O ganlyniad, newidiodd fy safbwynt. Nid oedd y prosiect bellach yn dasg i’w chwblhau, ond yn gyfle i ailgysylltu â’r amgylchedd mewn ffordd fwy ymwybodol a gwerthfawrogol. Mae’r profiad hwn wedi gosod sylfaen gadarn i mi feddwl yn fwy beirniadol ac yn fwy academaidd am rôl natur mewn addysg, ac mae wedi paratoi’r ffordd ar gyfer y rhan nesaf o’m cyflwyniad, lle byddaf yn cysylltu fy arsylwadau â damcaniaethau, polisïau ac ymchwil gyfoes sy’n ymwneud â dysgu yn yr awyr agored, cynaliadwyedd ac ymarfer addysgol.
Nesaf, rwyf am symud ymlaen i edrych ar ymchwil yn y maes. Ond yn gyntaf, mae’n bwysig deall beth yw cynaliadwyedd? Mae cynaliadwyedd yn gysyniad amlddisgyblaethol sy’n cyfeirio at y gallu i ddiwallu anghenion y presennol heb beryglu gallu cenedlaethau’r dyfodol i ddiwallu eu hanghenion eu hunain (Emina, 2021). Yn draddodiadol, caiff ei ddeall drwy’r tri philer sef amgylcheddol, economaidd a chymdeithasol sy’n cydweithio i sicrhau lles pobl a’r blaned dros amser (Purvis, Mao a Robinson, 2019). Er bod y model tri philer yn ddefnyddiol fel ffordd o drefnu syniadau, mae’n aml yn cael ei feirniadu am symleiddio realiti cymhleth (Moghaddam, 2025). Yn ymarferol, mae’r piler economaidd yn aml yn cael blaenoriaeth, gyda sefydliadau’n parhau i roi elw uwchlaw effaith amgylcheddol neu gymdeithasol (Epstein, 2018). Fodd bynnag, dadleua ymchwilwyr fel Sterling (2004) fod y model tri philer yn methu â chydnabod natur systemig cynaliadwyedd, gan awgrymu bod angen newid o fewn meddylfryd addysgol yn ogystal ag o fewn polisïau. Yn hytrach na gweld yr amgylchedd, cymdeithas a’r economi fel elfennau ar wahân, mae dulliau cyfoes yn pwysleisio eu rhyngddibyniaeth a’r angen i weithredu o fewn terfynau ecolegol pendant (Sunny, Jeronen a Lan, 2024).
Mae polisïau rhyngwladol megis Agenda 21 (Benedetta Siboni, 2020) a deddfwriaeth genedlaethol fel Deddf Llesiant Cenedlaethau’r Dyfodol (Llywodraeth Cymru, 2015) yn pwysleisio’r angen i amddiffyn yr amgylchedd, hybu lles cymunedau presennol a’r dyfodol, a gweithredu mewn ffyrdd nad ydynt yn niweidio ecosystemau. Mae hyn yn dangos fod cynaliadwyedd yn gofyn am newid strwythurol ac ymddygiadol, nid dim ond gweithredoedd unigol. O safbwynt addysg, mae hyn yn golygu bod lleoliadau’n gweithredu nid yn unig fel mannau dysgu, ond fel modelau byw o arferion cynaliadwy sy’n dylanwadu ar ymddygiad plant a chymunedau (Walker, 2016).
O fewn maes addysg, mae datblygu cynaliadwyedd yn hollbwysig (Agbedahin, 2019). Mae UNCED (1992) yn nodi bod addysg yn hanfodol ar gyfer meithrin ymwybyddiaeth, gwerthoedd ac ymddygiadau sy’n galluogi unigolion i ymateb i heriau amgylcheddol a chymdeithasol (cyfeirnodwyd yn Fien a Tilbury, 1998). Mae hyn yn cyd-fynd ag Erthygl 29 o Gonfensiwn y Cenhedloedd Unedig ar Hawliau’r Plentyn (Llywodraeth Cymru, dim dyddiad), sy’n mynnu bod addysg yn datblygu personoliaeth, doniau a pharch plant tuag at eu diwylliant, diwylliannau eraill a’r amgylchedd. Mae hyn yn arbennig o berthnasol yn y blynyddoedd cynnar, lle mae plant yn dysgu drwy brofiadau uniongyrchol ac yn ffurfio agweddau hirdymor tuag at natur. Dengys ymchwil gan Chawla (2007) fod profiadau cynnar o ofalu am yr amgylchedd yn gallu meithrin empathi, cyfrifoldeb a dealltwriaeth foesegol.
Er gwaethaf diffyg diffiniad safonol o’r term cynaliadwyedd mewn llenyddiaeth, mae consensws byd-eang cynyddol fod angen mynd i’r afael â heriau rhyng-gysylltiedig megis newid hinsawdd ac anghydraddoldebau cymdeithasol er mwyn sicrhau dyfodol mwy teg a chynaliadwy (Moore et al., 2017). O fewn y sector blynyddoedd cynnar, mae ymarferion fel y rhai a hyrwyddir gan Green LEYF (LEYF Nurseries, 2022) yn dangos sut y gellir gweithredu cynaliadwyedd yn ymarferol drwy greu lleoliadau sy’n meithrin ymwybyddiaeth amgylcheddol, cyfrifoldeb cymdeithasol a llesiant hirdymor. Fodd bynnag, mae rhai ymchwilwyr yn rhybuddio fod perygl i gynaliadwyedd mewn addysg ddod yn weithgaredd arwynebol os nad yw’n cael ei wreiddio mewn dealltwriaeth feirniadol a phrofiad ystyrlon (Galeote, Spors a Cardinale, 2024). Tanlinella hyn bwysigrwydd prosiectau ymarferol fel Gwobr John Muir, sy’n galluogi dysgwyr i ymgysylltu’n uniongyrchol â’r amgylchedd ac i ddatblygu dealltwriaeth ddofn o’u rôl o fewn ecosystemau naturiol (Christian, 2025).
Yn y Blynyddoedd Cynnar, mae cynaliadwyedd yn dod yn rhan annatod o’r hyn sy’n cael ei ystyried yn brofiad dysgu o ansawdd. Pwysleisia Dewey (1938) bwysigrwydd “dysgu trwy wneud”, gan awgrymu mai drwy brofiadau uniongyrchol gyda’r byd naturiol y mae plant yn datblygu dealltwriaeth wirioneddol o ofalu am yr amgylchedd (cyfeirnodwyd yn Main, 2023). Adleisia hyn syniadau Froebel (1837, cyfeirnodwyd yn Addison, 2025), a welodd natur fel athro cyntaf y plentyn ac a greodd gyfleoedd i blant feithrin cyfrifoldeb trwy ofalu am blanhigion, anifeiliaid a deunyddiau byw. O fewn dulliau cyfoes fel Reggio Emilia, gwelir symudiad tuag at ddefnyddio deunyddiau cynaliadwy, ail-law neu ddarnau rhydd (Whatley, 2024). Ond a yw’r sector wedi gwneud digon i symud i ffwrdd o blastig un defnydd a deunyddiau anghynaliadwy? Er bod llawer o leoliadau’n gwneud ymdrechion cadarnhaol, mae’n amlwg bod rhai arferion traddodiadol er enghraifft prynu adnoddau plastig newydd yn rheolaidd yn gwrthdaro â’r egwyddorion cynaliadwyedd rydym yn ceisio dysgu i blant (Löfström, Richter a Nesvold, 2021). Gellir dadlau hefyd fod rhai adnoddau ‘eco’ masnachol yn creu gwrthddywediad pellach, gan fod lleoliadau weithiau’n prynu cynhyrchion newydd yn enw cynaliadwyedd yn hytrach na lleihau defnydd neu ailddefnyddio adnoddau presennol (Charter a Tischner, 2017). Felly, mae’r Blynyddoedd Cynnar yn cynnig cyfle unigryw nid yn unig i ddefnyddio deunyddiau mwy cynaliadwy, ond i fodelu gwerthoedd gofal, cyfrifoldeb a chysylltiad â’r byd naturiol mewn ffordd sy’n gwneud synnwyr i blant ifanc (NCFE, 2026).
Er bod cynaliadwyedd yn cyd-fynd yn naturiol â phob Maes Dysgu a Phrofiad yng  Nghwricwlwm i Gymru, mae’n amlwg nad yw’r Blynyddoedd Cynnar bob amser yn defnyddio’r potensial hwn yn llawn (John Muir Trust, dim dyddiad). O fewn Iaith a Llythrennedd, er enghraifft, mae cyfleoedd cyfoethog i feithrin trafodaethau am ofalu am adnoddau, lle mae pethau yn dod o neu effaith gwastraff, ond yn rhy aml mae’r sgyrsiau hyn yn cael eu colli oherwydd pwyslais ar weithgareddau a thasgau strwythuredig (John Muir Trust, dim dyddiad). Yn yr un modd, er bod Iechyd a Lles yn hyrwyddo cysylltiad â natur, mae llawer o leoliadau’n parhau i dreulio’r rhan fwyaf o’r diwrnod dan do, gan ddibynnu ar adnoddau artiffisial yn hytrach na phrofiadau synhwyraidd go iawn sy’n meithrin empathi ac ymdeimlad o gyfrifoldeb am yr amgylchedd (Rao, Good a Alavi, 2025). Mae hyn yn codi cwestiwn os yw Cwricwlwm i Gymru yn seiliedig ar egwyddorion holistaidd ac ar ddatblygu dinasyddion cyfrifol, pam mae cymaint o leoliadau’n parhau i weithredu mewn ffyrdd sy’n anghynaladwy ac yn groes i’r gwerthoedd hyn? Er bod Cwricwlwm i Gymru yn hyrwyddo dinasyddiaeth foesegol a chynaliadwyedd, mae cyfyngiadau ariannol ac arferion sefydledig yn gallu gwneud newid ymarferol yn anodd i leoliadau. Yn ymarferol, mae cynaliadwyedd yn aml yn cael ei drin fel thema ychwanegol fel prosiect garddio tymhorol neu wythnos eco yn hytrach nag egwyddor sy’n siapio pob penderfyniad, o ddewis adnoddau i drefnu’r amgylchedd dysgu (Ruggerio, 2021). Felly, er bod y cwricwlwm yn cynnig fframwaith cryf ar gyfer meithrin plant sy’n ymwybodol ac ystyriol o’u heffaith ar y byd, parha’r sector i wynebu her o symud o fwriadau polisi i newid ymarferol sy’n wirioneddol gynaliadwy.
Mae profiadau ymarferol fel y rhai a gynhwyswyd yn fy mhrosiect John Muir yn cynnig cyfleoedd cryf i gefnogi themâu allweddol o fewn Addysg ar gyfer Datblygu Cynaliadwy er enghraifft drwy ddysgu wrth natur a bod yn weithredol drwy gymryd camau cadarnhaol. Mae’r ddwy thema hyn yn greiddiol i ddatblygu eco llythrennedd, sef y gallu i ddeall prosesau ecolegol, cydberthnasau naturiol a rôl unigolion o fewn ecosystemau ehangach (Jensen, 2025). Trwy archwilio’r ardd lesiant, arsylwi bywyd gwyllt a chreu cynefinoedd naturiol, cefais gyfle i brofi’r ddwy thema hyn yn uniongyrchol, gan alluogi gwerthusiad beirniadol o’u heffeithiolrwydd.
1. Dysgu drwy natur: profiadau uniongyrchol sy’n adeiladu eco llythrennedd
Mae dysgu drwy natur yn elfen sylfaenol o Addysg ar gyfer Datblygu Cynaliadwy (ADC), a dengys ymchwil fod profiadau uniongyrchol yn y byd naturiol yn hanfodol ar gyfer datblygu cysylltiad ystyrlon â’r amgylchedd. Noda Chawla (1998) fod profiadau bywyd sylweddol megis cerdded mewn coetiroedd, arsylwi bywyd gwyllt neu dreulio amser mewn mannau gwyrdd yn aml yn sail i ymrwymiad at warchod natur. Yn fy mhrosiect, roedd gweithgareddau fel gwneud rhwbiadau coed, arsylwi blodau gwyllt a chanfod micro-ecosystemau ar risgl coed yn enghreifftiau clir o brofiadau o’r fath. Galluogodd y profiadau hyn i mi sylwi ar batrymau, cysylltiadau a pherthnasoedd ecolegol nad oeddwn wedi’u hystyried o’r blaen. Yn ogystal â datblygu cysylltiad emosiynol â natur, gall y profiadau hyn yn cefnogi dysgu ymchwiliol drwy ddatblygu sgiliau arsylwi, cwestiynu a gwneud cysylltiadau rhwng organebau a’u hamgylchedd
Mae’r profiadau hefyd yn mynd i’r afael â’r hyn y mae Louv (2019) yn ei alw’n anhwylder diffyg natur (nature-deficit disorder), sef y duedd fod plant a hyd yn oed oedolion yn treulio llai o amser yn yr awyr agored, gan arwain at lai o gysylltiad emosiynol a gwybyddol â natur. Trwy dreulio amser yn yr ardd lesiant ac archwilio’r amgylchedd lleol, mae modd ailgysylltu â natur mewn ffordd a oedd yn ystyrlon ac yn seiliedig ar brofiad uniongyrchol, rhywbeth sy’n hanfodol ar gyfer Addysg ar gyfer Datblygu Cynaliadwy. Mae hyn yn arbennig o bwysig mewn cyd-destun lle mae plant yn treulio mwy o amser dan do, yn aml o flaen sgriniau, gan leihau eu cyfleoedd i ddatblygu perthynas iach â’r byd naturiol (Charan, 2024).
Yn ogystal, mae’r profiadau hyn yn cyd-fynd â damcaniaeth biophilia Wilson (1993), sy’n awgrymu bod gan bobl reddf i ymateb yn gadarnhaol i’r byd naturiol. Trwy brofi’r amgylchedd yn uniongyrchol, mae’r duedd hon yn cael ei meithrin, gan leihau 'biophobia' sef ofn neu ddiffyg teimlo’n gyfforddus ym myd natur, sy’n gallu datblygu pan nad yw unigolion yn cael cyfleoedd i ymgysylltu â’r byd naturiol (Soga ac Evans, 2024). Yn fy mhrosiect, gwelais hyn wrth arsylwi pryfed, ffyngau a mwsogl. Roedd y profiad o weld ecosystemau bach yn datblygu ar risgl coed yn fy helpu i ddeall nad yw natur yn rhywbeth pell, ond yn rhywbeth byw, cymhleth ac agos.
Yn y blynyddoedd cynnar, mae dysgu wrth natur yn arbennig o bwysig oherwydd mae plant yn dysgu drwy chwarae synhwyraidd, archwilio a phrofi (Beery a Jørgensen, 2016). Fodd bynnag gall plant, gan gynnwys rhai ag anghenion dysgu ychwanegol, weld hi’n anodd ymdopi â phrofiadau synhwyraidd yn gyffredinol, heb iddynt fod yn perthyn i fyd natur (Price a Romualdez, 2025). Mae’r profiadau hyn yn meithrin sgiliau gwybyddol, cymdeithasol ac emosiynol, gan gynnwys chwilfrydedd, empathi a pharch tuag at fywyd. Mae hyn yn cyd-fynd â’r hyn y mae (Lambert, 2024) yn ei ddisgrifio fel “eco-empathy”, sef y gallu i deimlo cysylltiad emosiynol â natur. Mae fy mhrofiadau fy hun yn dangos sut y gall hyd yn oed gweithgareddau syml fel gwneud rhwbiadau coed neu arsylwi blodau gwyllt greu’r math hwn o gysylltiad.
 Bod yn weithredol: 
Mae gweithgareddau fel creu pentwr o frigau i gefnogi bywyd gwyllt, lleihau gwastraff neu rannu gwybodaeth gyda phobl eraill yn enghreifftiau o fod yn weithredol sy’n dangos sut gall blant gyfrannu’n uniongyrchol at gynaliadwyedd (Martínez-Mirambell et al. 2023). Yn fy mhrosiect John Muir, roedd creu cynefin naturiol yn gam gweithredol sy’n dangos sut gall hyd yn oed ymyriadau bach, syml eu natur i blant, gael effaith gadarnhaol ar ecosystemau (Sobel, 2025). Yn bwysicach, mae gweithgareddau fel hwn yn symud y profiad y tu hwnt i arsylwi natur yn unig, gan ddatblygu ymdeimlad o gyfrifoldeb ac asiantaeth amgylcheddol. Yn hytrach na dysgu am gynaliadwyedd mewn ffordd academaidd, maen bwysig cymryd rhan weithredol mewn gofalu am ecosystem leol (Walker, 2016).
Mae’r gweithredoedd hyn yn adlewyrchu egwyddorion eco llythrennedd gweithredol, lle gall plant arsylwi natur a deall eu rôl o fewn systemau ecolegol a sut i weithredu i’w cefnogi. Mae hyn yn cyd-fynd â dulliau ADC sy’n pwysleisio dysgu trawsnewidiol, dysgu sy’n newid ymddygiad, gwerthoedd a dealltwriaeth (Ninsiana, Septiyana a Suprihatin, 2024). Mae’r profiadau hyn hefyd yn meithrin sgiliau fel gwneud penderfyniadau moesegol, cydweithio, datrys problemau a chymryd cyfrifoldeb am yr amgylchedd sy’n sgiliau craidd o fewn ADC Bassachs et al., 2020).
Beirniadaeth: cryfderau a chyfyngiadau profiadau fel y John Muir Award
Er bod profiadau ymarferol fel y rhain yn cynnig cyfleoedd cryf i ddatblygu cysylltiad â natur, rhybuddia’r Department for Education, (2025) fod perygl i gynaliadwyedd mewn addysg ddod yn weithgaredd arwynebol os nad yw’n cael ei wreiddio mewn dealltwriaeth feirniadol. Golyga hyn fod angen i brofiadau naturiol gael eu cysylltu’n glir â damcaniaethau, polisïau a dealltwriaeth ehangach o faterion byd-eang fel newid hinsawdd neu golli bioamrywiaeth.
Yn achos fy mhrosiect, roedd y cysylltiad rhwng profiad uniongyrchol a dealltwriaeth ehangach yn gryf oherwydd fy adfyfyrio a’r gwaith ymchwil a wnes. Fodd bynnag, mewn lleoliadau addysgol, gallai profiadau naturiol fod yn llai effeithiol os nad ydynt yn cael eu cefnogi gan drafodaeth feirniadol neu gyfleoedd i gymryd camau ystyrlon (Sinnema, Meyer a Aitken, 2016). Mae hyn yn dangos pwysigrwydd cynllunio profiadau naturiol yn ofalus, gan sicrhau eu bod yn rhan o ddull holistig o ddysgu hir dymor.
Casgliad 
I gloi, mae prosiect John Muir wedi datblygu fy nealltwriaeth o natur, bioamrywiaeth a chynaliadwyedd, yn ogystal â dangos pwysigrwydd profiadau uniongyrchol wrth ddatblygu eco-lythrennedd a llesiant. Trwy gysylltu fy mhrofiadau ag ymchwil a damcaniaethau perthnasol, daeth yn amlwg bod Addysg ar gyfer Datblygu Cynaliadwy yn fwy ystyrlon pan fo dysgwyr yn cael cyfleoedd i archwilio a gweithredu o fewn y byd naturiol. Er bod polisïau fel Cwricwlwm i Gymru yn hyrwyddo cynaliadwyedd, mae heriau’n parhau o ran trosi’r egwyddorion hyn yn ymarfer dyddiol. Yn y pen draw, mae prosiectau fel Gwobr John Muir yn helpu i feithrin dysgwyr sy’n fwy ymwybodol, cyfrifol ac ymrwymedig i ofalu am yr amgylchedd a chenedlaethau’r dyfodol.

